CELEX: 32021R2071
Language: sk
Date: 2021-11-25 00:00:00
Title: Vykonávacie nariadenie Komisie (EÚ) 2021/2071 z 25. novembra 2021, ktorým sa určité vakcíny a účinné látky používané na výrobu takýchto vakcín podrobujú dohľadu nad vývozom

26.11.2021   
               
               
                  SK
               
               
                  Úradný vestník Európskej únie
               
               
                  L 421/52
               
            
         VYKONÁVACIE NARIADENIE KOMISIE (EÚ) 2021/2071
         z 25. novembra 2021,
         ktorým sa určité vakcíny a účinné látky používané na výrobu takýchto vakcín podrobujú dohľadu nad vývozom
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/479 z 11. marca 2015 o spoločných pravidlách pre vývozy (1), a najmä na jeho článok 4,
         keďže:
         
                     (1)
                  
                  
                     Komisia prijala 30. januára 2021 vykonávacie nariadenie (EÚ) 2021/111 (2), ktorým sa vývoz vakcín proti ochoreniu COVID-19, ako aj aktívnych látok vrátane bánk materských buniek a pracovných buniek používaných na výrobu týchto vakcín podmieňuje predložením vývozného povolenia podľa článku 5 nariadenia (EÚ) 2015/479, na obdobie šiestich týždňov. Komisia následne 12. marca 2021 prijala vykonávacie nariadenie (EÚ) 2021/442 (3), ktorým sa vývoz tých istých výrobkov podmieňuje vývozným povolením podľa článku 6 nariadenia (EÚ) 2015/479 až do 30. júna 2021.
                  
               
                     (2)
                  
                  
                     Komisia 24. marca 2021 prijala vykonávacie nariadenie (EÚ) 2021/521 (4), ktorým sa ako dodatočný faktor pri zvažovaní udelenia vývozného povolenia zavádza potreba posúdiť, či takéto povolenie neohrozuje v Únii bezpečnosť dodávok tovaru, na ktorý sa vzťahuje nariadenie (EÚ) 2021/442. Tým istým nariadením Komisia rozhodla o dočasnom pozastavení výnimky z rozsahu pôsobnosti nariadenia (EÚ) 2021/442 pre určité krajiny.
                  
               
                     (3)
                  
                  
                     Vykonávacie nariadenie Komisie (EÚ) 2021/521 bolo prijaté podľa článku 5 nariadenia (EÚ) 2015/479 a uplatňovalo sa počas šiestich týždňov. Vykonávacím nariadením Komisie (EÚ) 2021/734 (5) bola následne platnosť opatrení zavedených uvedeným nariadením predĺžená do 30. júna 2021.
                  
               
                     (4)
                  
                  
                     Platnosť nariadenia (EÚ) 2021/442 aj nariadenia (EÚ) 2021/521 bola následne predĺžená, najprv vykonávacím nariadením Komisie (EÚ) 2021/1071 (6) do 30. septembra 2021 a potom vykonávacím nariadením Komisie (EÚ) 2021/1728 (7) do 31. decembra 2021.
                  
               
                     (5)
                  
                  
                     V Únii došlo k urýchleniu výroby a dodávok vakcín proti ochoreniu COVID-19 a v súčasnosti je nižšie riziko, že vývoz by ohrozil plnenie predbežných kúpnych zmlúv medzi Úniou a výrobcami vakcín alebo bezpečnosť dodávok vakcín proti ochoreniu COVID-19 a ich účinných látok v Únii.
                  
               
                     (6)
                  
                  
                     Za súčasných okolností a stavu dodávok Komisia dospela k záveru, že uplatňovanie požiadavky predkladať vývozné povolenie na vývoz vakcín proti koronavírusom podobným SARS (druhom SARS-CoV) a účinných látok vrátane bánk materských buniek a pracovných buniek používaných na výrobu takýchto vakcín nie je po 31. decembri 2021 potrebné.
                  
               
                     (7)
                  
                  
                     Naďalej je však potrebné vykonávať dohľad prostredníctvom postupu podľa článku 56 ods. 5 nariadenia Európskeho parlamentu a Rady (EÚ) č. 952/2013 (8) a vyžadovať, aby vývozné vyhlásenie alebo vyhlásenie o spätnom vývoze zahŕňalo doplnkové kódy TARIC stanovené v prílohe, ako aj počet dávok (v prípade viacdávkových balení počet dávok pre dospelých), a to počas obdobia 24 mesiacov od 1. januára 2022.
                  
               
                     (8)
                  
                  
                     Tento dohľad by mal Komisii umožniť zhromažďovať doplňujúce štatistické údaje o vývoze na úrovni jednotlivých výrobcov s cieľom včas zistiť i) akýkoľvek náznak nedodržiavania predbežnej kúpnej zmluvy uzavretej Komisiou, ii) akúkoľvek inú okolnosť, ktorá by mohla ohroziť bezpečnosť dodávok Únie, a iii) schopnosť Únie prisľúbiť a darovať ďalšie vakcíny. Komisii by to malo umožniť v opodstatnených prípadoch prijať ďalšie opatrenia s cieľom zabrániť vzniku kritickej situácie v dôsledku nedostatku týchto výrobkov v súlade s požiadavkami nariadenia (EÚ) 2015/479,
                  
               PRIJALA TOTO NARIADENIE:
         
            Článok 1
            
               1.   Počas 24 mesiacov odo dňa nadobudnutia účinnosti tohto nariadenia podlieha dohľadu nad vývozom tento tovar:
               
                           a)
                        
                        
                           vakcíny proti koronavírusom podobným SARS (druhom SARS-CoV) v súčasnosti patriace pod číselný znak KN 3002 20 10, bez ohľadu na ich balenie;
                        
                     
                           b)
                        
                        
                           účinné látky vrátane bánk materských buniek a pracovných buniek používaných na výrobu takýchto vakcín, v súčasnosti patriace pod číselné znaky KN ex 2933 99 80, ex 2934 99 90, ex 3002 90 90 a ex 3504 00 90.
                        
                     
            
               2.   Na účely tohto nariadenia „vývoz“ je:
               
                           a)
                        
                        
                           vývoz tovaru Únie v colnom režime vývoz v zmysle článku 269 ods. 1 nariadenia (EÚ) č. 952/2013;
                        
                     
                           b)
                        
                        
                           spätný vývoz tovaru, ktorý nie je tovarom Únie, v zmysle článku 270 ods. 1 uvedeného nariadenia potom, ako sa takýto tovar na colnom území Únie podrobil výrobným operáciám zahŕňajúcim plnenie a balenie.
                        
                     
         
         
            Článok 2
            Vo vývoznom vyhlásení alebo vyhlásení o spätnom vývoze k tovaru uvedenému v článku 1 sa počas obdobia, ktoré je v ňom uvedené, špecifikujú doplnkové kódy TARIC uvedené v prílohe alebo akékoľvek zodpovedajúce budúce kódy a uvádza sa počet dávok (v prípade viacdávkových balení počet dávok pre dospelých).
         
         
            Článok 3
            Komisia zverejní informácie o vývozoch, pričom náležite zohľadní dôvernosť údajov.
         
         
            Článok 4
            Toto nariadenie nadobúda účinnosť 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. novembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 83, 27.3.2015, s. 34.
         
            (2)  Ú. v. EÚ L 31 I, 30.1.2021, s. 1.
         
            (3)  Ú. v. EÚ L 85, 12.3.2021, s. 190.
         
            (4)  Ú. v. EÚ L 104, 25.3.2021, s. 52.
         
            (5)  Ú. v. EÚ L 158, 6.5.2021, s. 13.
         
            (6)  Ú. v. EÚ L 230, 30.6.2021, s. 28.
         
            (7)  Ú. v. EÚ L 345, 30.9.2021, s. 34.
         
            (8)  Nariadenie Európskeho parlamentu a Rady (EÚ) č. 952/2013 z 9. októbra 2013 , ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
      
      
         
            PRÍLOHA
            Doplnkové kódy TARIC
            
                        Výrobca
                     
                     
                        Doplnkový kód TARIC pre vakcíny proti koronavírusom podobným SARS (druhom SARS-CoV)
                     
                     
                        Doplnkový kód TARIC pre účinné látky  (*1)
                        
                     
                  
                        AstraZeneca AB
                     
                     
                        4500
                     
                     
                        4520
                     
                  
                        Pfizer/BioNTech
                     
                     
                        4501
                     
                     
                        4521
                     
                  
                        Moderna Switzerland/Moderna Inc.
                     
                     
                        4502
                     
                     
                        4522
                     
                  
                        Janssen Pharmaceutica NV
                     
                     
                        4503
                     
                     
                        4523
                     
                  
                        CureVac AG
                     
                     
                        4504
                     
                     
                        4524
                     
                  
                        Sanofi Pasteur/GlaxoSmithKline Biologicals S.A.
                     
                     
                        4505
                     
                     
                        4525
                     
                  
                        Novavax
                     
                     
                        4506
                     
                     
                        4526
                     
                  
                        Valneva
                     
                     
                        4507
                     
                     
                        4527
                     
                  
                        Gedeon Richter
                     
                     
                        4508
                     
                     
                        4528
                     
                  
                        Arcturus
                     
                     
                        4509
                     
                     
                        4529
                     
                  
                        PCI Pharma
                     
                     
                        4510
                     
                     
                        4530
                     
                  
                        Iní výrobcovia
                     
                     
                        4999
                     
                     
                        4999
                     
                  
               
            
                        Spoločnosť
                     
                     
                        Doplnkový kód TARIC pre ostatné látky  (*2)
                        
                     
                  
                        Všetci výrobcovia
                     
                     
                        4599
                     
                  
               (*1)  (*) Účinné látky vrátane bánk materských buniek a pracovných buniek používaných na výrobu vakcín proti koronavírusom podobným SARS (druhom SARS-CoV).
            
               (*2)  „Ostatné látky“ sú výrobky alebo látky, ktoré sa nebudú používať na výrobu vakcín proti koronavírusom podobným SARS (druhom SARS-CoV), ale ktoré sú zatriedené pod rovnaké číselné znaky KN ako účinné látky.